CELEX: 32015R1897
Language: el
Date: 2015-10-21 00:00:00
Title: Εκτελεστικός κανονισμός (ΕΕ) 2015/1897 της Επιτροπής, της 21ης Οκτωβρίου 2015, για την τροποποίηση του κανονισμού (ΕΚ) αριθ. 2056/2001 όσον αφορά την υποχρέωση εκφόρτωσης

22.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 277/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1897 ΤΗΣ ΕΠΙΤΡΟΠΉΣ
   της 21ης Οκτωβρίου 2015
   για την τροποποίηση του κανονισμού (ΕΚ) αριθ. 2056/2001 όσον αφορά την υποχρέωση εκφόρτωσης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (1), και ιδίως το άρθρο 48,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) επιδιώκει μεταξύ άλλων τη σταδιακή κατάργηση των απορρίψεων καθιστώντας υποχρεωτική την εκφόρτωση για τα αλιεύματα ειδών υποκειμένων σε όρια αλιευμάτων. Ορισμένες διατάξεις του κανονισμού (ΕΚ) αριθ. 2056/2001 της Επιτροπής (3) για θέσπιση συμπληρωματικών τεχνικών μέτρων αποκατάστασης των αποθεμάτων γάδου στη Βόρεια θάλασσα και στα δυτικά της Σκωτίας αναγκάζουν τους αλιείς να απορρίπτουν αλιεύματα. Για να αρθούν οι ασυμβατότητες μεταξύ του εν λόγω κανονισμού και της υποχρέωσης εκφόρτωσης, και για να υλοποιηθεί η υποχρέωση αυτή, οι εν λόγω διατάξεις θα πρέπει να τροποποιηθούν.
            
         
               (2)
            
            
               Συγκεκριμένα, για να εξασφαλιστεί η εφαρμογή της υποχρέωσης εκφόρτωσης, ο κανονισμός (ΕΚ) αριθ. 2056/2001 θα πρέπει να τροποποιηθεί ώστε να προβλέπει ότι όλα τα ανεπιθύμητα αλιεύματα θαλάσσιων οργανισμών που ανήκουν σε είδη υπαγόμενα σε υποχρέωση εκφόρτωσης και έχουν αλιευθεί καθ' υπέρβαση των ορίων περί σύνθεσης των αλιευμάτων εκφορτώνονται και προσμετρώνται στις ποσοστώσεις.
            
         
               (3)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2056/2001 τροποποιείται ως εξής:
   
               1)
            
            
               Στο άρθρο 2 προστίθεται το ακόλουθο σημείο 3:
               «3.   “ανεπιθύμητα αλιεύματα”: τυχαία αλιεύματα θαλάσσιων οργανισμών οι οποίοι, σύμφωνα με το άρθρο 15 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (4), πρέπει να εκφορτώνονται και να προσμετρώνται στις ποσοστώσεις είτε διότι το μέγεθός τους είναι μικρότερο από το ελάχιστο μέγεθος αναφοράς διατήρησης είτε διότι αλιεύθηκαν καθ' υπέρβαση των επιτρεπόμενων ποσοτήτων σύμφωνα με τους κανόνες σύνθεσης του αλιεύματος και τους κανόνες για τα παρεμπίπτοντα αλιεύματα.
               
                  (4)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).»."
						
            
         
               2)
            
            
               Παρεμβάλλεται το ακόλουθο άρθρο 9α:
               «Άρθρο 9α
               Στην περίπτωση που θαλάσσιοι οργανισμοί που ανήκουν σε είδος υπαγόμενο στην υποχρέωση εκφόρτωσης έχουν αλιευθεί καθ' υπέρβαση των επιτρεπόμενων ποσοστών ή ποσοτήτων που καθορίζονται στο άρθρο 4 παράγραφοι 1 έως 6, στο άρθρο 5 παράγραφος 2, στο άρθρο 6 παράγραφος 2, στο άρθρο 7 και στο άρθρο 8 του παρόντος κανονισμού, εφαρμόζεται το άρθρο 15 του κανονισμού (ΕΕ) αριθ. 1380/2013. Τα εν λόγω ανεπιθύμητα αλιεύματα εκφορτώνονται και προσμετρώνται στις ποσοστώσεις. Τα εν λόγω ανεπιθύμητα αλιεύματα δεν θεωρείται ότι συνιστούν παραβίαση των επιτρεπόμενων ποσοστών της σύνθεσης αλιευμάτων που καθορίζονται στα εν λόγω άρθρα.».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 125 της 27.4.1998, σ. 1.
   
      (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (3)  Κανονισμός (ΕΚ) αριθ. 2056/2001 της Επιτροπής, της 19ης Οκτωβρίου 2001, για θέσπιση συμπληρωματικών τεχνικών μέτρων αποκατάστασης των αποθεμάτων γάδου στη Βόρεια θάλασσα και στα δυτικά της Σκωτίας (ΕΕ L 277 της 20.10.2001, σ. 13).